(a)5 artiklan 1 kohdan ba alakohta: palvelukauppaa koskevien velvoitteiden suspendointi ja palvelukauppaa koskevien rajoitusten asettaminen. Tämä edellyttää vaiheiden pakollista priorisointia/hierarkiaa. Ennen seuraavaan ryhmään siirtymistä komission on käytävä läpi edeltävä ryhmä ja pääteltävä, että toimenpiteet eivät ole mahdollisia. Ensimmäisessä ryhmässä ovat palvelut, jotka edellyttävät unionin laajuisesti voimassa olevaa lupaa. Toisessa ryhmässä ovat palvelut aloilla, joilla on kattavaa unionin lainsäädäntöä. Kolmannessa ryhmässä tietojen keruu on osoittanut, että toimenpiteistä aiheutuu vähiten rasitetta kansallisen lainsäädännön kannalta.

Toimenpiteiden soveltamisalan laajentaminen teollis- ja tekijänoikeuksien kauppaan liittyvien näkökohtien alalla Vuonna 2021 tehtyä mahdollisten toimenpiteiden soveltamisalan laajentamista teollis- ja tekijänoikeuksien kauppaan liittyvien näkökohtien alalla voidaan pitää periaatteessa merkittävänä mutta käytännössä rajoitettuna. Sillä tarjotaan mahdollisuus täytäntöönpanotoimenpiteisiin asettamalla unionin toimielimen tai viraston myöntämien ja kaikkialla unionissa voimassa olevien teollis- ja tekijänoikeuksien suojaa tai niiden kaupallista hyödyntämistä koskevia rajoituksia sellaisille oikeudenhaltijoille, jotka ovat kyseisen kolmannen maan kansalaisia. Tämä soveltamisala vastaa suurelta osin palvelukauppaa koskeviin toimenpiteisiin sovellettavan hierarkian ensimmäistä vaihetta. Käytännössä sitä voidaan soveltaa tällä hetkellä maantieteellisiin merkintöihin, EU:n tavaramerkkeihin, EU:n malleihin ja kasvilajikkeisiin. Siinä ei säädetä täytäntöönpanotoimista, jotka toteutettaisiin esimerkiksi patentteihin ja copyright-oikeuksiin vaikuttavina toimenpiteinä. Komission nykyisen arvion mukaan soveltamisalan laajentamiselle edelleen ei ole oikeudellisia tai teknisiä esteitä ja laajentaminen olisi yleisesti ottaen hyödyllistä. Se lisäisi täytäntöönpanovälineen vaikuttavuutta ja uskottavuutta, koska se lisäisi tilanteita, joissa unionin voisi käyttää oikeuksiaan tehokkaasti, jos kolmas maa rikkoo EU:n sopimukseen kirjattua teollis- ja tekijänoikeuksien suojaa, ja parantaisi mahdollisuutta toteuttaa tällaisia toimia kansainvälisen oikeuden nojalla. Sillä kannustettaisiin edelleen kolmansia maita noudattamaan sääntöjä, jos ne rikkovat sovittua suojaa. Lisäksi sidosryhmät ovat yleisesti ottaen suhtautuneet myönteisesti toimenpiteisiin, jotka ulottuvat täytäntöönpanoasetuksen nykyistä soveltamisalaa pidemmälle. Pakottamistoimien vastaista välinettä koskevaan komission ehdotukseen liittyvässä julkisessa kuulemisessa sidosryhmiltä kysyttiin nimenomaisesti lisätoimenpiteistä teollis- ja tekijänoikeuksien kauppaan liittyvien näkökohtien alalla. Ne toivat esiin asiaan liittyviä ongelmia (huoli liitännäisvahingoista EU:n yrityksille) mutta myönsivät myös mahdolliset hyödyt (vaikuttavuuden ja uskottavuuden lisääntyminen). Komissio ei sulje pois mahdollisuutta, että se esittää tulevaisuudessa lainsäädäntöehdotuksen, joka koskee täytäntöönpanoasetuksen päivittämistä ja mahdollisesti muita näkökohtia. Tässä vaiheessa lainsäädäntöehdotusta ei pidetä tarkoituksenmukaisena, kun otetaan huomioon, että asetuksen viimeisin muutos tehtiin varsin hiljattain. Pakottamistoimien vastaista välinettä koskeva hiljattainen ehdotus sekä säädös, jota komissio on sitoutunut ehdottamaan neuvostolle ja Euroopan parlamentille EU:n ja Yhdistyneen kuningaskunnan kauppa- ja yhteistyösopimuksen täytäntöönpanemiseksi, saattavat olla merkityksellisiä harkittaessa täytäntöönpanoasetuksen soveltamisalan uutta laajentamista jatkossa. Samalla komissio pitää tärkeänä käytettävissä olevien toimenpiteiden valikoiman ja niiden hyödyllisyyden jatkuvaa seuraamista ja tarkastelua. Tarkastelun olisi perustuttava EU:n riitojenratkaisutoimintaan, tuleviin soveltamistapauksiin ja muuhun kehitykseen, jolla saattaa olla vaikutuksia täytäntöönpanoasetuksen vaikuttavuuteen laajemmin.

3.3.Täytäntöönpano

Asetus on osoittautunut soveltuvaksi ja riittävän joustavaksi välineeksi menettelyn suhteen. Se on mahdollistanut unionin nopeat ja asianmukaiset toimet, kun sitä on käytetty. Asetus on antanut mahdollisuuden reagoida tiukoissa määräajoissa, kun unioni on määrittänyt ja käyttänyt tasapainottavia oikeuksiaan WTO:n sopimuksen mukaisesti vuosina 2018 ja 2020. Se on myös tukenut nopeita ja tehokkaita toimia käynnissä olevien kauppapoliittisten toimenpiteiden suspendoimiseksi, kun se on ollut perusteltua asian kiireellisyyden takia (kahdesti vuonna 2021).

4.Päätelmät

Täytäntöönpanoasetusta on tähän mennessä käytetty vain muutamassa tapauksessa, joissa sekä otettiin käyttöön suojatoimenpiteitä ja täytäntöönpanotoimenpiteitä että suspendoitiin nämä toimenpiteet. Se on täyttänyt tavoitteensa eli sillä on suojattu unionin taloudellisia etuja, ja se on osoittautunut keskeisen tärkeäksi ja soveltuvaksi välineeksi, jolla voidaan reagoida kolmansien maiden toimiin tietyissä olosuhteissa. Vaikka käytännön esimerkkejä on vähän, ne ovat osoittaneet, että unioni kykenee reagoimaan nopeasti, vaikuttavasti ja päättäväisesti ja saamaan aikaan myönteisiä tuloksia. Komissio katsoo, että vaikka asetusta on tähän mennessä sovellettu vain vähän tietyissä tapauksissa, pelkällä täytäntöönpanovälineen olemassaololla on myönteinen ja varoittava vaikutus. Se antaa selkeän signaalin unionin kyvystä käyttää vaikuttavasti kauppasopimusten mukaisia oikeuksiaan tai toimia, kun oikeuksia rikotaan. Sen vuoksi saattaa olla niin, että välinettä ei tarvitse käyttää usein sen vahvistamiseksi, että sillä on vaikutusta, koska sen käytön uhka on jo tuottanut tuloksia.

Komissio seuraa edelleen täytäntöönpanoasetuksen yleistä käyttöä ja hyödyllisyyttä. Se jättää avoimeksi mahdollisuuden päivittää edelleen käytettävissä olevia kauppapoliittisia toimenpiteitä tai tilanteita, joissa niitä voitaisiin soveltaa.